b'\n_START_ARTICLE_\nDefileul Mure\xc8\x99ului\n_START_SECTION_\nLocalizare\n_START_PARAGRAPH_\nAria natural\xc4\x83 se \xc3\xaentinde \xc3\xaen extremitatea sud-estic\xc4\x83 a jude\xc8\x9bului Arad (pe teritoriile administrative ale comunelor Bata, B\xc3\xa2rzava, Birchi\xc8\x99, Petri\xc8\x99, S\xc4\x83v\xc3\xa2r\xc8\x99in, Usus\xc4\x83u \xc8\x99i V\xc4\x83r\xc4\x83dia de Mure\xc8\x99 \xc8\x99i pe cel al ora\xc8\x99ului Lipova), \xc3\xaen cea nord-estic\xc4\x83 a jude\xc8\x9bului Timi\xc8\x99 (comunele Margina \xc8\x99i Ohaba Lung\xc4\x83) \xc8\x99i \xc3\xaen cea vestic\xc4\x83 a jude\xc8\x9bului Hunedoara, pe teritoriile comunelor Burjuc, Dobra, Gurasada \xc8\x99i Zam. Situl este str\xc4\x83b\xc4\x83tut de drumul na\xc8\x9bional DN7, care leag\xc4\x83 municipiul Pite\xc8\x99ti de Arad.\n_START_SECTION_\n\xc3\x8enfiin\xc8\x9bare\n_START_PARAGRAPH_\nInstituirea regimului de arie natural\xc4\x83 protejat\xc4\x83  pentru situl de importan\xc8\x9b\xc4\x83 comunitar\xc4\x83 \xe2\x80\x9eDefileul Mure\xc8\x99ului\xe2\x80\x9d s-a f\xc4\x83cut prin Ordinul Ministerului Mediului \xc8\x99i Dezvolt\xc4\x83rii Durabile Nr.1964 din 13 decembrie 2007 (privind instituirea regimului de arie natural\xc4\x83 protejat\xc4\x83 a siturilor de importan\xc8\x9b\xc4\x83 comunitar\xc4\x83, ca parte integrant\xc4\x83 a re\xc8\x9belei ecologice europene Natura 2000 \xc3\xaen Rom\xc3\xa2nia). Aria protejat\xc4\x83 se \xc3\xaentinde pe o suprafa\xc8\x9b\xc4\x83 de 34.149 hectare \xc8\x99i include rezerva\xc8\x9bia natural\xc4\x83 P\xc4\x83durea Pojoga._NEWLINE_Zona reprezint\xc4\x83 o arie natural\xc4\x83 (p\xc4\x83duri de foioase, p\xc4\x83duri \xc3\xaen tranzi\xc8\x9bie, r\xc3\xa2uri, lacuri, mla\xc8\x99tini, turb\xc4\x83rii, paji\xc8\x99ti, p\xc4\x83\xc8\x99uni, terenuri arabile, culturi, vii \xc8\x99i livezi) \xc3\xaencadrat\xc4\x83 \xc3\xaen bioregiunea geografic\xc4\x83 continental\xc4\x83 a c\xc3\xa2mpiilor Banatului \xc8\x99i Cri\xc8\x99urilor (subdiviziuni geomorfologice ale C\xc3\xa2mpiei de Vest) \xc8\x99i sud-vestului Mun\xc8\x9bilor Apuseni. Re\xc8\x9beaua hidrografic\xc4\x83 principal\xc4\x83 a sitului apar\xc8\x9bine bazinului hidrografic al r\xc3\xa2ului Mure\xc8\x99.\n_START_SECTION_\nBiodiversitate\n_START_PARAGRAPH_\nSitul conserv\xc4\x83 patru habitate naturale de interes comunitar (P\xc4\x83duri ilirice de stejar cu carpen, P\xc4\x83duri balcano-panonice de cer \xc8\x99i gorun, P\xc4\x83duri ripariene mixte cu Quercus robur, Ulmus laevis, Fraxinus excelsior sau Fraxinus angustifolia, din lungul marilor r\xc3\xa2uri \xc8\x99i Paji\xc8\x99ti xerice pe substrat calcaros) \xc8\x99i protejeaz\xc4\x83 o gam\xc4\x83 floristic\xc4\x83 \xc8\x99i faunistic\xc4\x83 divers\xc4\x83, exprimat\xc4\x83 at\xc3\xa2t la nivel de specii c\xc3\xa2t \xc8\x99i la nivel de ecosisteme terestre sau acvatice._NEWLINE_La baza desemn\xc4\x83rii sitului se afl\xc4\x83 mai multe specii de mamifere, insecte (Euphydryas maturna), pe\xc8\x99ti, reptile \xc8\x99i amfibieni (enumerate \xc3\xaen anexa I-a a Directivei Consiliului European 92/43/CE din 21 mai 1992 - privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83 sau aflate pe lista ro\xc8\x99ie a IUCN); precum \xc8\x99i c\xc3\xa2teva specii floristice._NEWLINE_Mamifere cu specii de: urs brun (Ursus arctos, lup (Canis lupus), cerb (Cervus elaphus), c\xc4\x83prioar\xc4\x83 (Capreolus capreolus), r\xc3\xa2s (Lynx lynx), castor european (Castor fiber), vidr\xc4\x83 de r\xc3\xa2u (Lutra lutra), pop\xc3\xa2nd\xc4\x83u european (Spermophilus citellus), liliacul mediteranean (Rhinolophus euryale), liliac mare cu potcoav\xc4\x83 (Rhinolophus ferrumequinum ferrumequinum), liliac mic cu potcoav\xc4\x83 (Rhinolophus hipposideros hipposideros), liliacul comun (Myotis myotis), liliacul cu aripi lungi (Miniopterus schreibersi);_NEWLINE_Reptile \xc8\x99i amfibieni:  \xc8\x99arpele orb (Anguis fragilis), \xc8\x99arpele de alun (Coronella austriaca), \xc8\x99arpele de ap\xc4\x83 (Natrix tessellata), \xc8\x99arpele lui Esculap (Elaphe longissima longissima), vipera cu corn b\xc4\x83n\xc4\x83\xc8\x9bean\xc4\x83 (Vipera ammodytes ammodytes), \xc8\x99op\xc3\xa2rla de c\xc3\xa2mp (Lacerta agilis), gu\xc8\x99terul (Lacerta viridis), \xc8\x99op\xc3\xa2rla de ziduri (Podarcis muralis), ivora\xc8\x99ul-cu-burta-galben\xc4\x83 (Bombina variegata), broasc\xc4\x83 r\xc3\xa2ioas\xc4\x83 verde (Bufo viridis), broasca-ro\xc8\x99ie-de-munte (Rana temporaria), broasca-ro\xc8\x99ie-de-munte (Rana temporaria), brotac verde de copac (Hyla arborea), broasc\xc4\x83 r\xc3\xa2ioas\xc4\x83 (Bufo bufo), buhaiul de balt\xc4\x83 cu burt\xc4\x83 ro\xc8\x99ie (Bombina bombina), broasca de p\xc4\x83m\xc3\xa2nt (Pelobates fuscus), tritonul comun transilv\xc4\x83nean (Triturus vulgaris ampelensis), tritonul cu creast\xc4\x83 (Triturus cristatus), tritonul de munte (Triturus alpestris), s\xc4\x83l\xc4\x83m\xc3\xa2zdr\xc4\x83 de uscat (Salamandra salamandra salamandra), broasca-\xc8\x9bestoas\xc4\x83 european\xc4\x83 de balt\xc4\x83 (Emys orbicularis);_NEWLINE_Pe\xc8\x99ti: mrean\xc4\x83 v\xc3\xa2n\xc4\x83t\xc4\x83 ( Barbus meridionalis petenyi), dun\xc4\x83ri\xc8\x9b\xc4\x83 (Sabanejewia aurata bulgarica), porcu\xc8\x99or de nisip (Gobio kessleri kessleri), boar\xc8\x9b\xc4\x83 (Rhodeus sericeus amarus), avat (Aspius aspius), fusar (Zingel streber), sabi\xc8\x9b\xc4\x83 (Pelecus cultratus), zv\xc3\xa2rlug\xc4\x83 (Cobitis taenia), \xc8\x9bipar (Misgurnus fossilis)._NEWLINE_Printre elementele vegetale semnalate \xc3\xaen arealul sitului se afl\xc4\x83 mai multe rarit\xc4\x83\xc8\x9bi floristice (arbori, arbusti, ierburi \xc8\x99i flori), dintre care unele protejate la nivel european prin aceea\xc8\x99i Directiv\xc4\x83 CE 92/43 din 21 mai 1992; astfel: gorun (Quercus petraea), fag (Fagus sylvatica), carpen (Carpinus betulus), cer (Quercus ceris), mojdrean (Fraxinus ornus), cire\xc8\x99 s\xc4\x83lbatic (Cerasus avium), sorb (Sorbus torminalis), un arbust cunoscut sub denumirea popular\xc4\x83 de \xe2\x80\x9eghimpe\xe2\x80\x9d (Ruscus aculeatus) \xc8\x99i trifoia\xc8\x99ul de balt\xc4\x83 (Marsilea quadrifolia), o plant\xc4\x83 acvatic\xc4\x83 plutitoare.\n_START_SECTION_\nVulnerabilitate\n_START_PARAGRAPH_\nTurismul necontrolat, poluarea industrial\xc4\x83 \xc8\x99i menajer\xc4\x83 a apei r\xc3\xa2ului Mure\xc8\x99, braconajul, p\xc4\x83\xc8\x99unatul excesiv, exploat\xc4\x83rile forestiere ilegale ce duc la suprimarea unor habitate, arderea vegeta\xc8\x9biei, distrugerea unor exemplare din flora spontan\xc4\x83, capturarea ilegal\xc4\x83 a unor specii din fauna s\xc4\x83lbatic\xc4\x83 a sitului, balastierele, practicarea unor sporturi extreme (ma\xc8\x99ini de teren, ATV-uri, motociclete, b\xc4\x83rci cu motor ce produc poluare fonic\xc4\x83) \xc8\x99i urbanizarea zonei.'